text: Energiselskab køber Stofa
  25 oktober 2012 kl. 07.28
  Det sydjyske energiselskab, SE, har købt Stofa A/S i Horsens, der er blandt de større spillere på markedet for kabel-tv og internet. Købesummen er på 1,9 milliard kroner.
  SE bliver med opkøbet én af de største udbydere af TV- og internet i Danmark og udfordrer TDCs YouSee.
  Stofa ejes i dag af svenske Ratos.
  Direktør Niels Duedahl, SE, oplyser, at energiselskabet i de seneste år har oplevet en solid vækst. Han betragter opkøbet af Stofa som et skridt videre mod virksomhedens mål, nemlig en forventet omsætning i 2015 på fem milliarder kroner og et overskud fra den primære drift på en milliard kroner.
  - Vi vil med opkøbet af Stofa sikre en fortsat bundsolid forretning, og med styrkede pengestrømme fra driften bliver vi i stand til at fortsætte de forgangne års betydelige investeringer i el-nettet, fiberbredbånd, vindmøller med mere; men nu alene for penge tjent på den årlige drift, forklarer Niels Duedahl.
  SE har i de seneste år investeret i fibernet til internet og tv i Syd- og Sønderjylland, mens Stofa leverer kabel-tv til 300 antenneforeninger landet over.
  Kapitalfonden Ratos købte Stofa i sommeren 2010, og salget til SE indbringer ifølge Ritzau fonden en kapitalgevinst på 850 millioner kroner.
  Stofa havde i 2011 en omsætning på 1,1 milliard og et driftsoverskud på 146 millioner kroner.
  Stofa forsyner cirka 375.000 danske husstande med kabel-tv og knap 200.000 danske husstande med bredbånd.
  SE har omkring 700 medarbejdere og omsatte i 2011 for 2,9 milliarder kroner.
  Opkøbet er betinget af en godkendelse fra det forbrugerejede SEs repræsentantskab 13. november samt konkurrencemyndighederne.
  